C 210/30

VIREILLEPANOILMOITUS

Unionin tutkimusmenettely Saudi-Arabian kuningaskunnan soveltamien sellaisten asetuksessa (EU) 2015/1843 tarkoitettujen kaupan esteiden osalta, jotka muodostuvat keraamisten laattojen tuontiin vaikuttavista toimenpiteistä

(2020/C 210/08)

Euroopan komissio vastaanotti 23. huhtikuuta 2020 toimialajärjestöltä asetuksen (EU) 2015/1843 (1) 3 artiklan 1 kohdan mukaisesti valituksen, joka koskee Euroopan unionin tavaroiden Saudi-Arabian kuningaskuntaan suuntautuvan viennin estettä.

1. Asianomaiset tuotteet

Yhdistetyn nimikkeistön nimikkeeseen 6907 luokiteltavat keraamiset laatat, erityisesti keraamiset katulaatat, lattialaatat ja seinälaatat, jotka kuuluvat alanimikkeisiin 6907.21, 6907.22 ja 6907.23.

2. Asianomainen maa

Saudi-Arabian kuningaskunta

3. Valituksen tiivistelmä

Valitus koskee kahta keraamisten laattojen valmistukseen sovellettavaa teknistä määräystä, jotka Saudi-Arabian kuningaskunta antoi vuonna 2019, ja niiden soveltamista. Valitus koskee myös vaatimusta hankkia Saudi-Arabian laaduntakuuleima (Saudi Quality Mark, SQM) merkiksi siitä, että tuotteet ovat teknisten vaatimusten mukaisia, sekä laaduntakuuleiman myöntämismenettelyjä.

Valituksessa tuodaan erityisesti esiin useita vaatimustenmukaisuuden arviointimenettelyyn liittyviä ongelmia, kuten

— luotettavien tietojen rajallinen saanti saudiviranomaisilta vaatimustenmukaisuuden arviointimenettelyjen toteuttamisesta ja siihen liittyvistä asiakirjavaatimuksista;

— SQM-leimaan liittyvien vaatimustenmukaisuuden arviointimenettelyjen pituus ja menettelyn aikana ilmenneet viiveet sekä puuttuvat tiedot menettelyjen etenemisestä;

— Euroopan unionin valmistajille myönnettyjen vaatimustenmukaisuustodistusten vähäinen määrä kahden uuden teknisen määräyksen voimaantulon jälkeen;

— vaatimus moninkertaisista vaatimustenmukaisuuden arvioinneista vaatimustenmukaisuustodistusten saamiseksi samalle tuotteelle, jos sitä tarjotaan eri tuotenimillä, eri malleina tai eri tavaramerkeillä;

— vaatimus moninkertaisista tarkastuksista jokaisen samaan tuotantoketjuun Euroopan unionissa kuuluvan talouden toimijan osalta, mukaan lukien alkuperäisen valmistajan ja kaikkien Saudi-Arabian kuningaskuntaan vientiä harjoittavien yritysten tarkastukset;

— pakolliset tekniset standardit, jotka ovat nykyisiä kansainvälisiä standardeja tiukempia ja joiden mukainen määräystaso ei ole tarpeen politiikkatavoitteen saavuttamiseksi;

— tuotteen vaatimustenmukaisuuden arviointia suhteessa sovellettaviin teknisiin määräyksiin koskevat asiakirja- ja tietovaatimukset, jotka ovat tasoltaan ja luonteeltaan suhteettomat; ja

— Euroopan unionissa toimivien vaatimustenmukaisuuden arviointilaitosten myöntämien todistusten, joissa vahvistetaan tuotettujen keraamisten laattojen olevan Saudi-Arabian teknisten vaatimusten mukaisia, tunnustamisen puuttuminen.

Valituksessa esitetään epäilyjä siitä, ovatko Saudi-Arabian toimenpiteet GATT 1994 -sopimuksen VIII, X ja XI artiklan ja kaupan teknisiä esteitä koskevan WTO:n sopimuksen 5, 8 ja 10 artiklan mukaisia.

4. Menettely

Komissio suorittaa tutkimuksia valituksen selvittämiseksi. Asianomaiset osapuolet voivat toimittaa kirjallisesti tietoja valituksen esiin nostamista erityisistä kysymyksistä tai esittää asiaa tukevaa näyttöä. Tietoja käsitellään luottamuksellisesti, jos niiden ilmaiseminen saattaa aiheuttaa merkittäviä epäsuotuisia seurauksia tietojen toimittajalle tai tietolähteelle. Lisäksi komissio kuulee kaikkia sellaisia asianomaisia osapuolia, jotka pyytävät sitä kirjallisesti ja joihin menettelyn tulos vaikuttaa oleellisesti. Tällaiset asianomaiset osapuolet voivat pyytää apua kuulemismenettelystä vastaavalta neuvonantajalta.

Viisi kuukautta, ja hankalissa tapauksissa seitsemän kuukautta, julkaisemisen jälkeen komissio raportoi tutkimusmenettelyn tuloksista asetuksen (EU) 2015/1843 7 artiklan 1 kohdassa tarkoitetulle komitealle.

Kaikki tiedot ja kuulemispyynnöt on lähetettävä kirjallisina osoitteeseen

European Commission Directorate-General for Trade TRADE.F.2 – Trade Barrier Complaints CHAR 6/135 1049 Bruxelles/Brussel BELGIQUE/BELGIË Sähköposti: trade-tbr@ec.europa.eu

5. Kuulemismenettelystä vastaava neuvonantaja

Asianomaiset osapuolet voivat pyytää kuulemismenettelystä vastaavan neuvonantajan osallistumista päätöksen (EU) 2019/339 (2) mukaisesti. Kuulemismenettelystä vastaava neuvonantaja toimii välittäjänä asianomaisten osapuolten ja tutkimusta suorittavien komission yksiköiden välillä ja tarkastelee pyyntöjä saada tutustua asiakirja-aineistoon, asiakirjojen luottamuksellisuutta koskevia kiistoja sekä kolmansien osapuolten pyyntöjä tulla kuulluiksi.

Asianomaiset osapuolet voivat saada lisätietoja sekä tarkemmat yhteystiedot kuulemismenettelystä vastaavan neuvonantajan verkkosivuilta seuraavalla sivustolla: https://ec.europa.eu/trade/trade-policy-and-you/contacts/hearing-officer/

6. Määräajat

Kaikkien kuulemispyyntöjen on oltava perillä komissiossa 45 päivän kuluessa tämän ilmoituksen julkaisemisesta. Kuulemismenettelystä vastaavan neuvonantajan kanssa järjestettävää kuulemista koskevat pyynnöt on tehtävä kirjallisesti 45 päivän kuluessa julkaisupäivästä, ja niissä on esitettävä pyynnölle perustelut.

7. Tietosuoja

Tässä tutkimuksessa kerättyjä henkilötietoja käsitellään asetuksen (EU) 2018/1725 (3) mukaisesti.

(1) Euroopan parlamentin ja neuvoston asetus (EU) 2015/1843, annettu 6 päivänä lokakuuta 2015, unionin menettelyistä yhteisessä kauppapolitiikassa kansainvälisen kaupan säännöissä unionille annettujen, erityisesti Maailman kauppajärjestössä (WTO) käyttöön otettujen oikeuksien käyttämisen varmistamiseksi (EUVL L 272, 16.10.2015, s. 1).

(2) Euroopan komission puheenjohtajan päätös (EU) 2019/339, annettu 21 päivänä helmikuuta 2019, kuulemismenettelystä vastaavan neuvonantajan tehtävästä ja toimivaltuuksista tietyissä kauppaan liittyvissä menettelyissä (EUVL L 60, 28.2.2019, s. 20).

(3) Euroopan parlamentin ja neuvoston asetus (EU) 2018/1725, annettu 23 päivänä lokakuuta 2018, luonnollisten henkilöiden suojelusta unionin toimielinten, elinten ja laitosten suorittamassa henkilötietojen käsittelyssä ja näiden tietojen vapaasta liikkuvuudesta sekä asetuksen (EY) N:o 45/2001 ja päätöksen N:o 1247/2002/EY kumoamisesta (EUVL L 295, 21.11.2018, s. 39).